钦定古今图书集成/理学汇编/学行典/第179卷 > 颍考叔
## 钦定古今图书集成/理学汇编/学行典/第179卷 > 颍考叔

按《左传》隐公元年：“郑武公娶于申，曰武姜，生庄公及
共叔段。庄公寤生，惊姜氏，遂恶之，爱共叔段，欲立之，
亟请于武公，公弗许。及庄公即位，请京，使居之，谓之
京城大叔。大叔完聚，缮甲兵，具卒乘，将袭郑，夫人，将
启之，公闻其期，命子封率车二百乘以伐京。大叔出
奔共，遂寘姜氏于城颍而誓之曰：‘不及黄泉，无相见
也’。”既而悔之。颍考叔为颍谷封人，闻之，有献于公，公
赐之食，食舍肉。公问之，对曰：“小人有母，皆尝小人之
食矣，未尝君之羹，请以遗之。”公曰：“尔有母遗，繄我独
无？”颍考叔曰：“敢问何谓也？”公语之故，且告之悔。对曰：
“君何患焉？若阙地及泉，隧而相见，其谁曰不然？”公从
之。公入而赋：“大隧之中，其乐也融融！”姜出而赋，“《大隧
之外》，其乐也泄泄！”遂为母子如初。君子曰：“颍考叔，纯
孝也，爱其母，施及庄公。《诗》曰：‘孝子不匮，永锡尔类’。其
是之谓乎！”

按《洧川县志》：“颍考叔事父母克尽其孝，而于继母尢
能尽孝，后封纯孝伯，洧人慕之，至今庙祀。”